62022TJ0115_RES
Cauza T‑115/22
Belshyna AAT
împotriva
Consiliului Uniunii Europene
Hotărârea Tribunalului (Camera a noua extinsă) din 20 martie 2024
„Politica externă și de securitate comună – Măsuri restrictive luate având în vedere situația din Belarus și implicarea Belarusului în agresiunea Rusiei împotriva Ucrainei – Înghețarea fondurilor – Liste ale persoanelor, ale entităților și ale organismelor cărora li se aplică înghețarea fondurilor și a resurselor economice – Includerea și menținerea numelui reclamantului în liste – Sprijin acordat regimului Lukașenko – Sprijin financiar – Întreprindere de stat – Represiune împotriva societății civile – Eroare de apreciere”
Uniunea Europeană – Controlul jurisdicțional al legalității actelor instituțiilor – Măsuri restrictive împotriva Belarusului – Înghețarea fondurilor anumitor persoane și entități având în vedere situația din Belarus – Întinderea controlului – Proba temeiniciei măsurii – Obligația autorității competente a Uniunii de a stabili, în caz de contestare, temeinicia motivelor reținute împotriva persoanelor sau entităților vizate – Includere în liste întemeiată pe o serie de indicii precise, concrete și concordante
[Carta drepturilor fundamentale a Uniunii Europene, art. 47; Decizia 2012/642/PESC a Consiliului, astfel cum a fost modificată prin Decizia (PESC) 2021/2125 și Decizia (PESC) 2023/421, anexă; Regulamentul nr. 765/2006 al Consiliului, Regulamentul 2021/2124 al Consiliului și Regulamentul 2023/419 al Consiliului, anexa I]
(a se vedea punctele 24-27, 57 și 77)
Politica externă și de securitate comună – Măsuri restrictive împotriva Belarusului – Criterii de adoptare a măsurilor restrictive – Persoane fizice sau juridice, entități sau organisme care beneficiază de pe urma regimului Lukașenko sau sprijină regimul Lukașenko – Noțiunea de sprijin acordat regimului – Eroare de apreciere
[Decizia 2012/642/PESC a Consiliului, astfel cum a fost modificată prin Decizia (PESC) 2021/2125 și Decizia (PESC) 2023/421, art. 4 alin. (1) lit. (b) și anexă; Regulamentul nr. 765/2006 al Consiliului, art. 2 alin. (2), Regulamentul 2021/2124 al Consiliului și Regulamentul 2023/419 al Consiliului, anexa I]
(a se vedea punctele 31, 35-37, 45, 49, 51-55, 61, 62, 97 și 98)
Uniunea Europeană – Controlul jurisdicțional al legalității actelor instituțiilor – Măsuri restrictive împotriva Belarusului – Întinderea controlului – Excluderea elementelor aduse la cunoștința instituției ulterior adoptării deciziei atacate
[Decizia 2012/642/PESC a Consiliului, astfel cum a fost modificată prin Decizia (PESC) 2021/2125 și Decizia (PESC) 2023/421, anexă; Regulamentul nr. 765/2006 al Consiliului, Regulamentul 2021/2124 al Consiliului și Regulamentul 2023/419 al Consiliului, anexa I]
(a se vedea punctul 60)
Uniunea Europeană – Controlul jurisdicțional al legalității actelor instituțiilor – Măsuri restrictive împotriva Belarusului – Înghețarea fondurilor anumitor persoane și entități având în vedere situația din Belarus – Întinderea controlului – Includere în lista anexată la decizia atacată ca urmare a responsabilității sale în represiunea exercitată împotriva societății civile și a opoziției democratice – Articole de presă care nu provin din surse diferite – Valoare probantă – Inexistență
[Decizia 2012/642/PESC a Consiliului, astfel cum a fost modificată prin Decizia (PESC) 2021/2125 și Decizia (PESC) 2023/421, anexă; Regulamentul nr. 765/2006 al Consiliului, Regulamentul 2021/2124 al Consiliului și Regulamentul 2023/419 al Consiliului, anexa I]
(a se vedea punctele 68, 72 și 73)
Politica externă și de securitate comună – Măsuri restrictive împotriva Belarusului – Criterii de adoptare a măsurilor restrictive – Persoane, entități și organisme care sunt răspunzătoare de încălcări grave ale drepturilor omului, de represiunea societății civile sau a opoziției democratice sau care subminează democrația sau statul de drept – Noțiune – Eroare de apreciere
[Decizia 2012/642/PESC a Consiliului, astfel cum a fost modificată prin Decizia (PESC) 2021/2125 și Decizia (PESC) 2023/421, art. 4 alin. (1) lit. (a) și anexă; Regulamentul nr. 765/2006 al Consiliului, art. 2 alin. (4), Regulamentul 2021/2124 al Consiliului și Regulamentul 2023/419 al Consiliului, anexa I]
(a se vedea punctele 76-81, 97 și 98)
Procedură jurisdicțională – Decizie care înlocuiește sau modifică în cursul judecății decizia atacată – Cerere de adaptare a cererii introductive – Cerere introductivă având ca obiect anularea unei decizii de înghețare a fondurilor – Adaptare în scopul anulării unei decizii de menținere – Admisibilitate – Decizie de menținere anterioară care nu a făcut obiectul unei astfel de cereri – Lipsa incidenței
[Regulamentul de procedură al Tribunalului, art. 86 alin. (1); Decizia 2012/642/PESC a Consiliului, astfel cum a fost modificată prin Decizia (PESC) 2021/2125 și Decizia (PESC) 2023/421, anexă; Regulamentul nr. 765/2006 al Consiliului, Regulamentul 2021/2124 al Consiliului și Regulamentul 2023/419 al Consiliului, anexa I]
(a se vedea punctele 89-94)
Rezumat
În hotărârea sa, Tribunalul a admis acțiunea în anulare formulată de Belshyna AAT împotriva actelor prin care aceasta a fost inclusă, iar apoi menținută pentru a doua oară de Consiliul Uniunii Europene în lista persoanelor și a entităților vizate de măsuri restrictive având în vedere situația din Belarus. Această cauză dă ocazia Tribunalului să aducă precizări cu privire la admisibilitatea în raport cu articolul 86 alineatul (1) din Regulamentul de procedură al Tribunalului a unei cereri de adaptare a cererii introductive în cadrul litigiilor privind măsurile restrictive.
Această hotărâre se înscrie în cadrul măsurilor restrictive adoptate de Uniunea Europeană începând cu anul 2004 având în vedere situația din Belarus în ceea ce privește democrația, statul de drept și drepturile omului. Aceste măsuri prevăd în special înghețarea fondurilor și a resurselor economice care aparțin unor persoane, entități sau organisme care sunt răspunzătoare de încălcări grave ale drepturilor omului ori de represiunea societății civile și a opoziției democratice ori ale căror activități subminează grav democrația sau statul de drept în Belarus, precum și unor persoane, entități sau organisme care sprijină regimul Lukașenko (
1
). Reclamanta, o întreprindere cu sediul în Belarus care produce cauciucuri, a fost inclusă de Consiliu în lista menționată în 2021 (
2
), iar apoi a fost menținută în aceasta în 2022 (
3
) și în 2023 (
4
), pentru motivul că reprezenta o sursă substanțială de venituri pentru regimul Lukașenko și că concediase angajați care intraseră în grevă în urma alegerilor prezidențiale din 2020. După ce a solicitat anularea actelor inițiale, aceasta și‑a adaptat cererea introductivă pentru a solicita și anularea actelor de menținere din 2023, fără a fi făcut totuși o astfel de cerere pentru actele de menținere din 2022.
Aprecierea Tribunalului
În ceea ce privește examinarea admisibilității adaptării cererii introductive, care este de ordine publică, Tribunalul amintește că, atunci când un act a cărui anulare este solicitată este înlocuit sau modificat printr‑un alt act având același obiect, reclamantul poate, înainte de închiderea fazei orale a procedurii sau înainte de decizia Tribunalului de a se pronunța fără parcurgerea fazei orale a procedurii, să își adapteze cererea introductivă pentru a ține cont de acest element nou (
5
).
În speță, acesta observă, mai întâi, că atât actele inițiale, cât și actele de menținere, în măsura în care o privesc pe reclamantă, au ca obiect să îi impună măsuri restrictive individuale care constau în înghețarea tuturor fondurilor și a resurselor economice ale acesteia (
6
).
El arată apoi că aceste măsuri restrictive individuale iau forma unei includeri a numelor persoanelor, entităților sau organismelor vizate în listele în litigiu care figurează în anexele la Decizia 2012/642 și la Regulamentul nr. 765/2006.
În acest context, actele inițiale au modificat anexele la Decizia 2012/642 și la Regulamentul nr. 765/2006 pentru a include printre altele numele reclamantei în listele în litigiu. În ceea ce privește actele de menținere, Tribunalul constată, pe de o parte, că Decizia 2023/421 a reînnoit până la 28 februarie 2024 aplicabilitatea Deciziei 2012/642, a cărei anexă I, astfel cum a fost modificată prin Decizia de punere în aplicare 2021/2125, menționa numele reclamantei. Pe de altă parte, Regulamentul de punere în aplicare 2023/419 a modificat anexa I la Regulamentul nr. 765/2006, menținând totodată, cel puțin în mod implicit, includerea numelui reclamantei în anexa menționată. Prin urmare, trebuie considerat că actele de menținere au modificat actele inițiale în sensul articolului 86 alineatul (1) din Regulamentul de procedură.
Având în vedere ceea ce precedă, Tribunalul concluzionează că reclamanta, care solicitase anularea actelor inițiale în cererea introductivă, avea dreptul să adapteze cererea introductivă pentru a solicita anularea actelor de menținere din 2023, chiar dacă nu adaptase anterior cererea introductivă pentru a solicita anularea actelor din 2022.
(
1
)	Articolul 4 alineatul (1) literele (a) și (b) din Decizia 2012/642/PESC a Consiliului din 15 octombrie 2012 privind măsuri restrictive împotriva Belarus (JO 2012, L 285, p. 1) și articolul 2 alineatul (4) din Regulamentul (CE) nr. 765/2006 al Consiliului din 18 mai 2006 privind măsurile restrictive împotriva președintelui Lukașenko și anumitor funcționari din Belarus (JO 2006, L 134, p. 1), astfel cum a fost modificat prin Regulamentul (UE) nr. 1014/2012 al Consiliului din 6 noiembrie 2012 (JO 2012, L 307, p. 1).
(
2
)	Decizia de punere în aplicare (PESC) 2021/2125 a Consiliului din 2 decembrie 2021 privind punerea în aplicare a Deciziei 2012/642/PESC privind măsuri restrictive având în vedere situația din Belarus (JO 2021, L 430 I, p. 16) și Regulamentul de punere în aplicare (UE) 2021/2124 al Consiliului din 2 decembrie 2021 privind punerea în aplicare a articolului 8a alineatul (1) din Regulamentul (CE) nr. 765/2006 privind măsuri restrictive împotriva Belarus (JO 2021, L 430 I, p. 1) (denumite în continuare „actele inițiale”).
(
3
)	Decizia (PESC) 2022/307 a Consiliului din 24 februarie 2022 de modificare a Deciziei 2012/642/PESC privind măsuri restrictive având în vedere situația din Belarus (JO 2022, L 46, p. 97) și Regulamentul de punere în aplicare (UE) 2022/300 al Consiliului din 24 februarie 2022 privind punerea în aplicare a articolului 8a din Regulamentul (CE) nr. 765/2006 privind măsuri restrictive având în vedere situația din Belarus (JO 2022, L 46, p. 3) (denumite în continuare „actele din 2022”).
(
4
)	Decizia (PESC) 2023/421 a Consiliului din 24 februarie 2023 de modificare a Deciziei 2012/642/PESC privind măsuri restrictive având în vedere situația din Belarus și implicarea Belarusului în agresiunea Rusiei împotriva Ucrainei (JO 2023, L 61, p. 41) și Regulamentul de punere în aplicare (UE) 2023/419 al Consiliului din 24 februarie 2023 privind punerea în aplicare a articolului 8a din Regulamentul (CE) nr. 765/2006 privind măsuri restrictive având în vedere situația din Belarus și implicarea Belarusului în agresiunea Rusiei împotriva Ucrainei (JO 2023, L 61, p. 20).
(
5
)	Articolul 86 alineatul (1) din Regulamentul de procedură.
(
6
)	În temeiul articolului 4 alineatul (1) literele (a) și (b) din Decizia 2012/642 și al articolului 2 alineatele (4) și (5) din Regulamentul nr. 765/2006.